MT Il-Ġurnal Uffiċjali tal-Unjoni Ewropea L 130/4

REGOLAMENT TA' IMPLIMENTAZZJONI TAL-KUMMISSJONI (UE) 2015/824

tas-27 ta' Mejju 2015

li jemenda r-Regolament (KE) Nru 900/2008 li jistabbilixxi l-metodi tal-analiżi u d-dispożizzjonijiet tekniċi l-oħrajn meħtieġa għall-implimentazzjoni tal-arranġamenti għall-importazzjoni ta' ċertu merkanzija li jirriżultaw mill-ipproċessar tal-prodotti agrikoli

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 510/2014 tal-Parlament Ewropew u tal-Kunsill tas-16 ta' April 2014 li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar tal-prodotti agrikoli u jħassar r-Regolamenti tal-Kunsill (KE) Nru 1216/2009 u (KE) Nru 614/2009 (1), u b'mod partikolari l-Artikolu 35(2) tiegħu,

Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (2), u b'mod partikolari l-Artikolu 9(1)(a) tiegħu,

Billi:

(1) Ir-Regolament tal-Kummissjoni (KE) Nru 900/2008 (3) jistabbilixxi l-metodi tal-analiżi meħtieġa għall-kalkolu tad-dazju tal-importazzjoni ta' ċerti prodotti agrikoli pproċessati abbażi tal-kontenut ta' xaħam tal-ħalib, il-kontenut ta' proteina tal-ħalib, il-kontenut ta' lamtu/glukożju u l-kontenut ta' sukrożju/zokkor invertit/isoglukożju.

(2) Dawk il-metodi ta' analiżi jintużaw biex tkun verifikata l-kompożizzjoni ta' prodotti agrikoli proċessati importati kif dikjarati fid-dikjarazzjoni tal-importazzjoni. Il-komponent agrikolu tad-dazji f'ħafna mill-każijiet huwa kkalkulat abbażi tal-kompożizzjoni ddikjarata. Il-metodi ta' analiżi huma applikati fuq kampjuni meħuda mill-awtoritajiet tad-dwana minn oġġetti importati.

(3) Fejn ma jkun iddikjarat l-ebda xaħam ieħor għajr għal xaħam tal-ħalib fil-kompożizzjoni tal-prodotti, il-kontenut ta' xaħam fil-ħalib ta' prodotti agrikoli pproċessati importati għandu jiġi determinat permezz tal-estrazzjoni biż-żejt mhux maħdum ħafif wara l-idroliżi bl-aċidu idrokloriku. Fejn xaħmijiet oħra għajr ix-xaħam tal-ħalib jiġu dikjarati fil-kompożizzjoni tal-prodotti, il-kontenut ta' xaħam tal-ħalib irid jiġi kkalkulat abbażi tal-perċentwal ta' konċentrazzjoni ta' aċidu butiriku, bil-preżunzjoni li l-kontenut ta' aċidu butiriku fix-xaħam tal-ħalib huwa f'livell kostanti. Abbażi ta' evidenza xjentifika, il-konċentrazzjoni ta' aċidu butiriku, espress bħala butirat tal-metil, fix-xaħam tal-ħalib hija ta' 4 %, u, għal dan l-għan, huwa applikat koeffiċjent ta' 25 fil-kalkolu. B'mod ġenerali, iż-żewġ metodi urew l-affidabbiltà tagħhom matul testijiet ta' profiċjenza u esperjenza fuq terminu twil.

(4) Madanakollu, minħabba l-proċessi ta' produzzjoni tagħhom, xi prodotti tal-ħalib jista' jkollhom kontenut ta' aċidu butiriku mfaqqar fix-xaħam tal-ħalib li fihom. Iċ-Ċentru Konġunt tar-Riċerka tal-Kummissjoni ddetermina, f'rapport tat-13 ta' Marzu 2015 (4), li t-tnaqqis tal-kontenut ta' aċidu butiriku fix-xaħam tal-ħalib iseħħ fi prodotti tal-ħalib li jirriżultaw minn proċess ta' xkumar, taħwid jew ħidma tal-ġobon bħall-ħalib xkumat, ix-xorrox tal-butir u x-xorrox u fi prodotti miksuba mill-proċess ulterjuri tagħhom, bħat-trab tal-ħalib xkumat, il-konċentrat tal-proteina tal-ħalib, l-iżolat tal-proteina tal-ħalib, it-trab tax-xorrox tal-ħalib, it-trab tax-xorrox ħelu, it-trab tax-xorrox aċidu, il-konċentrat tal-proteina tax-xorrox u l-iżolat tal-proteina tax-xorrox. Evidenza sperimentali uriet li l-grad ta' tfaqqir tal-aċidu butiriku fix-xaħam tal-ħalib iżolat minn dawk il-prodotti huwa ta' madwar 50 %.

(5) Meta dawk il-prodotti tal-ħalib jintużaw fil-manifattura ta' prodotti agrikoli proċessati, it-tfaqqir ta' kontenut ta' aċidu butiriku huwa preżenti wkoll fix-xaħam tal-ħalib li jinsab fil-prodotti agrikoli proċessati mmanifatturati fuq il-bażi tagħhom. Meta ma jiżdiedu l-ebda prodotti oħra tal-ħalib, l-istess rata ta' tfaqqir hija riflessa fil-prodotti agrikoli pproċessati.

(6) Il-prodotti kollha tal-ħalib b'kontenut ta' aċidu butiriku mfaqqar fix-xaħam tal-ħalib li fihom kontenut ta' xaħam tal-ħalib baxx u livell għoli ta' kontenut ta' proteini tal-ħalib fil-materja niexfa tagħhom. Il-kontenut medju ta' proteina tal-ħalib f'dawk il-prodotti hija, b'mod predominanti, minn tal-anqas tmien darbiet ogħla mill-kontenut medju ta' xaħam tal-ħalib tagħhom.

(7) Minħabba t-tfaqqir tal-kontenut ta' aċidu butiriku, il-kontenut ta' xaħam tal-ħalib analizzat fi prodott agrikolu proċessat, kif determinat bil-metodu applikabbli sal-lum, jista' jkun aktar baxx mill-kontenut ta' xaħam tal-ħalib indikat fid-dikjarazzjoni tal-importazzjoni. Dan, imbagħad, jista' jwassal għal klassifikazzjoni taħt kodiċi addizzjonali u kalkolu ta' dazju tal-importazzjoni li huma differenti minn dawk għal prodotti li ma jkollhomx kontenut tal-aċidu butiriku mfaqqar.

(8) Fil-biċċa l-kbira tal-każijiet, kontenut tax-xaħam tal-ħalib li jidher li jkun aktar baxx kif determinat mill-metodu applikabbli sal-lum iwassal għal klassifikazzjoni taħt kodiċi addizzjonali li tirriżulta f'dazju tal-importazzjoni aktar baxx mid-dazju tal-importazzjoni applikat għal prodotti li fihom l-istess ammont ta' xaħam tal-ħalib b'aċidu butiriku mhux imfaqqar. Madanakollu, f'ċerti każijiet kontenut tax-xaħam tal-ħalib li jidher li jkun aktar baxx iwassal għal klassifikazzjoni taħt kodiċi addizzjonali b'dazju tal-importazzjoni li tkun ogħla b'mod sinifikanti, u dan jirriżulta f'żieda mhux ġustifikata ta' dak id-dazju.

(9) Għaldaqstant għandu jiġi introdott metodu alternattiv għad-determinazzjoni tal-kontenut tax-xaħam tal-ħalib għall-prodotti agrikoli proċessati inkwistjoni.

(10) Il-metodu introdott b'dan ir-Regolament għandu jikkonċerna biss il-prodotti agrikoli pproċessati b'kontenut ta' aċidu butiriku mfaqqar li għalih jista' jiġi stabbilit metodu affidabbli ta' determinazzjoni tal-kontenut tax-xaħam tal-ħalib fil-kuntest tal-evidenza xjentifika eżistenti. Il-metodu l-ġdid ma għandux jintuża għal prodotti li għalihom ir-riżultati tal-metodu ta' analiżi użat sa issa huma affidabbli jew għal prodotti li għalihom mhuwiex possibbli li jiġi stabbilit metodu affidabbli ta' determinazzjoni ta' kontenut ta' xaħam tal-ħalib bl-istess livell ta' eżattezza u preċiżjoni.

(11) L-evidenza xjentifika disponibbli sal-lum turi li r-rata ta' tfaqqir tal-kontenut ta' aċidu butiriku tista' tkun determinata b'mod affidabbli biss għal prodotti agrikoli pproċessati li fihom 30 % jew aktar ta' proteini tal-ħalib u inqas minn 6 % ta' xaħam tal-ħalib. Dawk il-prodotti huma bbażati biss fuq ħalib xkumat, xorrox jew xorrox tal-butir jew ingredjenti tal-ħalib li ġew prodotti minnhom, mingħajr iż-żieda ta' prodotti oħra tal-ħalib.

(12) It-tfaqqir tal-kontenut ta' aċidu butiriku fix-xaħam tal-ħalib b'50 % inaqqas il-kontenut ta' aċidu butiriku fix-xaħam tal-ħalib espress bħala butirat tal-metil għal 2 % biss minflok 4 %. Għaldaqstant, għandu jiġi applikat koeffiċjent ta' 50 minflok ta' 25 fil-kalkolu tal-kontenut ta' xaħam tal-ħalib skont il-metodu l-ġdid.

(13) Għaldaqstant, ir-Regolament (KE) Nru 900/2008 għandu jiġi emendat.

(14) Sabiex ikun żgurat li l-għanijiet tal-modifiki introdotti b'dan ir-Regolament jiġu sodisfatti, il-Kummissjoni għandha teżamina mill-ġdid il-funzjonament tal-metodu tal-analiżi introdott b'dan ir-Regolament wara perjodu ta' żmien xieraq li jippermettilha li tiġbor mingħand l-Istati Membri biżżejjed informazzjoni dwar l-applikazzjoni ta' dak il-metodu. Din l-informazzjoni għandha tkun limitata biss għal elementi li huma meħtieġa biex jiġi evalwat il-funzjonament tal-metodu l-ġdid, mingħajr ma jiġi impost piż amministrattiv indebitu.

(15) Il-Kumitat tal-Kodiċi Doganali ma tax opinjoni fiż-żmien stabbilit mill-President tiegħu.

ADOTTAT DAN IR-REGOLAMENT:

Artikolu 1

Ir-Regolament (KE) Nru 900/2008 huwa emendat kif ġej:

(1) Fl-Artikolu 2(3): (a) il-punt (a) jinbidel b'dan li ġej: “(a) Għajr għal meta stipulat mod ieħor fil-paragrafi (b) jew (c), il-kontenut ta' xaħam fil-ħalib skont il-piż tal-oġġetti kif preżentati għandu jiġi determinat bl-estrazzjoni biż-żejt mhux maħdum ħafif wara l-idroliżi bl-aċidu idrokloriku;” ; (b) jiżdied il-punt (c) li ġej: “(c) Meta xaħmijiet oħra għajr għal xaħmijiet tal-ħalib jiġu dikjarati wkoll fil-kompożizzjoni ta' oġġetti li għandhom imposta skont komponent agrikolu kif stipulat fil-Parti Tnejn u fl-Anness 1 tat-Taqsima I tal-Parti Tlieta tan-Nomenklatura Magħquda stabbilita fl-Anness I tar-Regolament (KEE) Nru 2658/87, u li fihom 30 % ta' proteina tal-ħalib jew aktar kif determinat f'konformità mal-punt 4 ta' dan l-Artikolu, u anqas minn 6 % ta' xaħam tal-ħalib kif dikjarat mid-dikjarant, għandha tkun applikata l-proċedura segwenti minflok il-proċedura stabbilita fil-punt (b): — il-piż perċentwali tat-total ta' xaħmijiet fl-oġġetti għandu jiġi ddeterminat kif stabbilit fil-punt (a), — għall-fini li jkun determinat il-kontenut ta' xaħam tal-ħalib, għandu jintuża metodu bbażat fuq l-estrazzjoni biż-żejt mhux maħdum ħafif, preċedut bl-idrolożi bl-aċidu idrokloriku u segwit bil-kromatografija b'fażi gassuża tal-eteri tal-metil tal-aċidi grassi. Jekk tinstab il-preżenza ta' xaħam tal-ħalib, il-perċentwal tiegħu għandu jiġi kkalkulat billi il-perċentwal tal-konċentrazzjoni ta' butirat tal-metil jiġi mmultiplikat b'50, il-prodott jiġi mmultiplikat bil-perċentwal totali ta' kontenut ta' xaħam skont il-piż tal-prodotti u wara dan issir diviżjoni b'100.” .

(2) Għandu jiddaħħal l-Artikolu 4a li ġej: “Artikolu 4a 1. Sas-17 ta' Diċembru 2017 l-Istati Membri għandhom jikkomunikaw lill-Kummissjoni informazzjoni dwar ir-riżultati tal-analiżi mwettqa f'konformità mal-proċeduri stipulati fl-Artikolu 2(3) u (4), b'rabta ma oġġetti b'kontenut ta' proteina tal-ħalib ta' 30 % jew aktar kif determinat f'konformità mal-Artikolu 2(4) u dikjarat għad-dwana bejn is-17 ta' Ġunju 2015 u s-17 ta' Ġunju 2017. 2. L-informazzjoni msemmija fil-paragrafu 1 għandha tiġi kkomunikata f'forma elettronika u tkun tikkonsisti minn dawn li ġejjin: (a) id-data tal-aċċettazzjoni tad-dikjarazzjoni doganali; (b) il-kwantità tal-prodotti kkonċernati; (c) il-klassifikazzjoni tat-tariffi tal-prodotti kkonċernati; (d) il-kodiċi addizzjonali ddikjarat u, għal prodotti li għalihom il-metodu tal-analiżi stabbilit fil-punt (c) tal-Artikolu 2(3) ġie applikat, il-kodiċi addizjonali applikabbli abbażi tar-riżultati ta' dak il-metodu; (e) il-kontenut ta' proteina tal-ħalib kif determinat bil-metodu ta' analiżi msemmi fl-Artikolu 2(4); (f) indikazzjoni tal-metodu ta' analiżi applikat għad-determinazzjoni tal-kontenut ta' xaħam tal-ħalib f'konformità mal-Artikolu 2(3); (g) il-kontenut ta' proteina tal-ħalib kif determinat bil-metodu ta' analiżi msemmi fil-punt (a) tal-Artikolu 2(3); (h) il-kontenut ta' xaħam tal-ħalib kif determinat b'wieħed mill-metodi ta' analiżi msemmija fl-Artikolu 2(3); (i) fejn dan huwa rilevanti, it-tip ta' xaħmijiet apparti mix-xaħam tal-ħalib misjub fil-prodott agrikolu proċessat. 3. Abbażi tal-informazzjoni riċevuta mill-Istati Membri f'konformità mal-paragrafi 1 u 2, il-Kummissjoni għandha tippreżenta rapport lill-Istati Membri dwar il-funzjonament tal-proċedura stipulata fil-punt (c) tal-Artikolu 2(3). Il-Kummissjoni għandha tippreżenta dak ir-rapport sas-17 ta' Ġunju 2018.” .

Artikolu 2

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-27 ta' Mejju 2015. Għall-Kummissjoni Il-President Jean-Claude JUNCKER

(1) ĠU L 150, 20.5.2014, p. 1.

(2) ĠU L 256, 7.9.1987, p. 1.

(3) Ir-Regolament tal-Kummissjoni (KE) Nru 900/2008 tas-16 ta' Settembru 2008 li jistabbilixxi l-metodi tal-analiżi u d-dispożizzjonijiet tekniċi l-oħrajn meħtieġa għall-implimentazzjoni tal-arranġamenti għall-importazzjoni ta' ċertu merkanzija li tirriżulta mill-ipproċessar tal-prodotti agrikoli (ĠU L 248, 17.9.2008, p. 8).

(4) Rapport taċ-Ċentru Konġunt tar-Riċerka tal-Kummissjoni tat-13 ta' Marzu 2015“Technical analysis of anomalies in respect of the test set out in point (b) of Article 2(3) of Regulation (EC) No 900/2008 for the determination of milk fat content in processed agricultural products for the purpose of establishing import duties, when fats other than milk fats are present” ((ISBN 978-92-79-45593-3, ISSN 1831-9424, DOI 10.2787/781672, EUR 27105, OPOCE LA-NA-27105-EN-N).